డే అండ్ నైట్ టెస్టులో సఫారీ కెప్టెన్ రికార్డుల మోత
TNN| Nov 24, 2016, 04.03 PM IST
ఆస్ట్రేలియా, దక్షిణాఫ్రికా జట్ల మధ్య అడిలైడ్‌లో జరుగుతున్న మూడో టెస్టులో ముందుగా బ్యాటింగ్ చేసిన పర్యాటక జట్టు తొలి రోజు 259/9 వద్ద ఇన్నింగ్స్ డిక్లేర్ చేసింది. 44 పరుగులకే మూడు వికెట్లు కోల్పోయి కష్టాల్లో పడిన సఫారీ జట్టును కెప్టెన్ డుప్లెసిస్ సెంచరీ(118 నాటౌట్)తో ఆదుకున్నాడు. దీంతో డై అండ్ నైట్ టెస్టులో సౌతాఫ్రికా జట్టు 259 పరుగుల గౌరవప్రదమైన స్కోరు చేసింది. ఈ మ్యాచ్‌లో కెప్టెన్ ఇన్నింగ్స్ ఆడిన డుప్లెసిస్ అనేక రికార్డులను తన పేరిట లిఖించుకున్నాడు. అడిలైడ్‌లో ఇప్పటి వరకూ మూడు ఇన్నింగ్స్ ఆడిన డుప్లెసిస్ రెండు సెంచరీలు, ఒక అర్ధ సెంచరీ సాధించగా.. అతడి యావరేజ్ 300కిపైగా ఉండటం విశేషం. తొలి రోజు ఆట ముగియడానికి సరిగ్గా 12 ఓవర్ల ముందు దక్షిణాఫ్రికా జట్టు వ్యూహాత్మకంగా డిక్లేర్ చేసింది. ఆస్ట్రేలియా గడ్డపై డే అండ్ నైట్ టెస్టుల్లో అడిలైడ్‌లో సౌతాఫ్రికా చేసిన 259 పరుగులే ఇప్పటి వరకూ అత్యధిక స్కోరు కావడం విశేషం. తొలి ఇన్నింగ్స్‌లో ఆసీస్ బౌలర్ హాజిల్‌వుడ్‌కు 4 వికెట్లు దక్కాయి.
టెస్టుల్లో, వన్డేల్లో తొలి శతకాన్ని ఆసీస్‌పైనే సాధించిన డుప్లెసిస్, డే అండ్ నైట్ టెస్టులోనూ తొలి సెంచరీని ఆ జట్టు మీదే సాధించడం విశేషం. అంతే కాకుండా డే అండ్ నైట్ టెస్టుల్లో సెంచరీ సాధించిన తొలి కెప్టెన్‌గా, డే అండ్ నైట్ టెస్టుల్లో శతకం సాధించిన తొలి దక్షిణాఫ్రికా క్రికెటర్‌గా, ఆస్ట్రేలియా గడ్డ మీద డే నైట్ టెస్టుల్లో సెంచరీ చేసిన తొలి క్రికెటర్‌గా డుప్లెసిస్ నిలిచాడు. ఇది డుప్లెసిస్‌కు ఆరో టెస్టు సెంచరీ కాగా, ఆస్ట్రేలియాపై రెండోది. ఈ రెండు సెంచరీలను కూడా డుప్లెసిస్ అడిలైడ్‌లోనే చేయడం మరో విశేషం. సరిగ్గా నాలుగేళ్ల క్రితం అంటే 2012, నవంబర్ 24న తొలిసారిగా టెస్టుల్లో అడుగుపెట్టిన డుప్లెసిస్ ఇప్పుడు అదే అడిలైడ్‌లో తొలి డే అండ్ నైట్ టెస్టును కూడా ఆడటం విశేషం.